Document ID: 32000R1579

Κανονισμός (ΕΚ) αριθ. 1579/2000 της Επιτροπής
της 19ης Ιουλίου 2000
για παρέκκλιση του κανονισμού (ΕΚ) αριθ. 1644/96 για τον καθορισμό των λεπτομερειών εφαρμογής για τη χορήγηση ενισχύσεως σε ορισμένα οσπριοειδή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1577/96 του Συμβουλίου, της 30ής Ιουλίου 1996, για τη θέσπιση ειδικού μέτρου υπέρ ορισμένων οσπριοειδών(1), όπως τροποποιήθηκε τελευταία από τον κανονισμό (ΕΚ) αριθ. 811/2000(2), και ιδίως το άρθρο 6,
Εκτιμώντας τα ακόλουθα:
(1) Ο κανονισμός (ΕΚ) αριθ. 1644/96 της Επιτροπής(3) καθορίζει τους λεπτομερείς κανόνες εφαρμογής για τη χορήγηση ενίσχυσης σε ορισμένα οσπριοειδή. Στο άρθρο 1 στοιχείο α) διευκρινίζεται ότι οι εν λόγω εκτάσεις πρέπει να έχουν πλήρως σπαρθεί, συγκομιστεί και διατηρηθεί με κανονικές συνθήκες ανάπτυξης.
(2) Οι ασυνήθεις κλιματικές συνθήκες σε ορισμένες περιοχές της Ισπανίας, οι οποίες χαρακτηρίστηκαν από έντονη ξηρασία κατά τη διάρκεια της περιόδου από το φθινόπωρο του 1999 έως την άνοιξη του 2000, δεν επέτρεψαν την οικονομική ανάπτυξη των καλλιεργειών και την ικανοποιητική παραγωγή σπερμάτων. Ως εκ τούτου, η προβλεπόμενη απόδοση είναι πολύ χαμηλότερη της κανονικής και η συγκομιδή μη αποδοτική από οικονομική άποψη. Κατά συνέπεια, η απουσία συγκομιδής συνεπάγεται για τους υπό εξέταση παραγωγούς απώλεια του ευεργετήματος της ενίσχυσης ανά εκτάριο, λόγω του ότι δεν πληρούνται οι προϋποθέσεις συγκομιδής.
(3) Η κατάσταση που περιγράφεται ανωτέρω δικαιολογεί παρέκκλιση του κανονισμού (ΕΚ) αριθ. 1644/96 όσον αφορά την υποχρέωση συγκομιδής.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 2000/01 και κατά παρέκκλιση του άρθρου 1 στοιχείο α) του κανονισμού (ΕΚ) αριθ. 1644/96, στην Ισπανία, στις περιοχές των αυτόνομων κοινοτήτων:
- Aragon,
- Castilla-La Mancha,
- Murcia,
- Valencia,
- Islas Baleares
οι εκτάσεις που έχουν σπαρθεί με οσπριοειδή και στις οποίες δεν πραγματοποιήθηκε συγκομιδή παραμένουν επιλέξιμες για την ενίσχυση που προβλέπεται στον κανονισμό (ΕΚ) αριθ. 1577/96, με την προϋπόθεση ότι:
- στις εν λόγω εκτάσεις δεν καλλιεργήθηκαν άλλα φυτά μέχρι την περίοδο κανονικής συγκομιδής των οσπριοειδών,
- πληρούνται όλες οι υπόλοιπες προϋποθέσεις που προβλέπει ο κανονισμός (ΕΚ) αριθ. 1644/96.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Ιουνίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 2000.

Labels: 17
6